

**Ospravedlnenie dieťaťa pri absencii zo vzdelávacieho zariadenia**

Po dohode s MŠVVaŠ a s p. ministrom školstva s platnosťou od pondelka 18.10.2021 upravené ospravedlňovanie v školských zariadeniach nasledovne:

1. pre deti v **základných a stredných školách:** vydávame Potvrdenie o chorobe ak žiak chýba 5 po sebe idúcich vyučovacích dní (víkendy a sviatky sa nepočítajú), z dôvodu ochorenia o ktorom vieme (aj bez vyšetrenia, ale po oznámení mailom/telefonicky), bez obmedzenia počtu ospravedlnení počas školského roka.
2. pre deti v povinnom predprimárnom vzdelávaní - "**predškolácka**" trieda škôlky: vydávame Potvrdenia o chorobe ak dieťa chýba viac ako 7 po sebe idúcich vyučovacích dní (víkendy a sviatky sa nepočítajú), z dôvodu ochorenia o ktorom vieme (aj bez vyšetrenia, ale po oznámení mailom/telefonicky), bez obmedzenia počtu ospravedlnení počas školského roka.
3. pre deti v **nepovinnom predprimárnom vzdelávaní** - škôlka mimo predškolskej triedy: Potvrdenia o chorobe nevydávame, len ak sa sami rozhodneme, že to škôlka potrebuje z epidemiologických dôvodov.

Úprava je zakotvená v Rozhodnutí ministra, vysvetlená usmernením pre materské škôlky a upraveným školským semaforom. Prosím, prečítajte si ich pozorne, aby ste vedeli argumentovať v prípade potreby a zbytočne nemrhali Vaším ani našim časom.